
420 kV kraftlinje Ørskog - Fardal. Høyring av søknad og konse​kvens​​utgreiing

Ei kraftlinje på 25 – 30 mil i det norske fjordlandskapet på vestlandet er eit naturinngrep av ein uvanleg storleik. Særleg på den nordlegaste delen av strekninga (Ørskog-Leivdal) blir det tyde​leg at det ikkje er mogleg å gjennomføre tiltaket utan store konfliktar i forhold til nasjonale miljø​​verdiar. Linja vil omfatte nye og store inngrep langs delstrekningar som er utan slike inn​grep i dag, og som inngår i det unike og verdskjente landskapet på det norske vestlandet. 

Det er viktig å vurdere kva ein kan klare å ta vare på av landskapsverdiar ved bruk av sjøkabel som alternativ på større eller mindre delar av strekninga. 

Ved framføring av luftlinje vil DN tilrå at det blir lagt avgjerande vekt på område med nasjonalt og inter​nasjo​nalt verdsette land​skaps​kvalitetar på strekninga. Vi meiner difor linja må leggjast utanfor influ​ens​området til verds​arv​området ved Geirangerfjorden og utanfor det planlagde Ålfotbreen land​skaps​vernområde. 

Vi viser til brev av 22. mars 2007 med vedlegg: Statnett sin søknad om konsesjon mv. for 420 kV kraftlinje på strekninga Ørskog-Fardal, og konsekvensutgreiing for kvar av dei tre delstrekningane Ørskog-Leivdal, Leivdal-Moskog og Moskog-Fardal. DN har i tillegg henta inn bakgrunnsrapportar for våre fag​om​råde. Det har vidare vore møte mellom DN og dei regionale miljøstyresmaktene som ein del av arbeidet med saka.

Bakgrunn

Statnett søkjer konsesjon for ny 420 kV kraftlinje frå Ørskog på Sunnmøre til Fardal i Sogn. Linja vil bli ca. 250-300 kilometer lang. Avhengig av traséalternativ kan linja komme til å få følgjer for i alt 19 kommunar i dei to fylka.

Søknaden er grunngitt med behov for meir overføringskapasitet til Midt-Noreg frå overskottsområde for kraft​produksjon i Sogn og Fjordane. I tillegg vil linja betre forsyningstryggleiken i Sogn og Fjord​ane og lokalt på Sunnmøre.

Vurdering av konsekvensutgreiinga

Statnett har levert eit grundig faktamateriale om miljøkonsekvensar av prosjektet. DN har nokre få – men vesentlege - innvendingar til framstillingar og konklusjonar i materialet. Vi strekar likevel under at hovudinntrykket er at det er gjort eit solid arbeid. 

Fagrapportane er så langt vi kan sjå, godt oppsummerte i konsekvensutgreiingane og i ulike saman​drag. Det er flott at ein har klart å presentere eit så omfattande og komplekst materiale så tydeleg og trass i alt lett tilgjengeleg som her.

Landskapsrapporten har gode visualiseringar og i hovudsak gode analysar. Rapporten får m.a. fram at landskapet mange stader har ein inngrepsfri karakter, sjølv om dette ikkje alltid blir avspegla i områda sin reelle inon-status. Dette har samanheng med dei dramatiske landskapsformasjonane i fjord- og fjellandskapet i delar av utgreiingsområdet, der inngrepa i form av vegar og busette område ikkje er markante i landskapet. 

Vår viktigaste innvending til konsekvensutgreiinga er at tilhøvet til verdsarvområdet Vestnorsk fjord​landskap ikkje er godt belyst. Dette gjeld ved vurderinga av dei miljømessige konse​kvensane: det er grunn til å vurdere landskapsinngrepet som ekstra konfliktfylt når det kjem til å verke inn på opp​le​vinga av landskapet kring Geirangerfjorden. Vi sak​nar også faktainformasjon om meir formelle for​hold: bakgrunnsinformasjon om kvifor området er skrive inn på verds​arvlista, kva følgjer dette formelt har for Noreg som statspart, og kva følgjer det bør ha for vurde​ringa av kraftlinjeprosjektet. Det hadde høyrt naturleg heime å omtale slike forhold i kap. 4 i konsesjonssøknaden. DN ser likevel at vi kunne ha varsla om noko av dette ved uttalen vår til meldinga for pro​sjektet i 2006.

DN meiner vidare at konsekvensutgreiinga underkommuniserer konfliktane ved å byggje kraftlinje gjennom eit planlagt landskapsvernområde (Ålfotbreen). Landskapsrapporten tar for lett på dette: inngrepet er relativt teknisk vur​dert som eit ordinært landskapsinngrep. Ein legg etter vår vurdering ikkje nok vekt på at det landskapet som er skildra som rått og kontrastfylt og i stand til å absorbere eit inngrep, faktisk er vurdert å ha særskilt stor verdi, jf. at det er foreslått verna.

I vurderinga av konfliktar i forhold til verneinteresser blir det konkludert med at inngrepet vil medføre store negative konsekvensar for verne​verdiane. Dette er rett – men konflikten er i enda større grad relatert til at linja vil splitte heile det planlagde verne​området i to mindre delar. Dette forholdet kjem ikkje tydeleg fram av konsekvens​utgreiinga. 

I framstillinga av konsekvensar for inngrepsfrie område, nyttar rapportane andre namn på dei tre inon-sonene enn det som er offisielle omgrep. Dette skapar forvirring, og DN vil generelt tilrå at dei van​lege namna blir brukte (villmarksprega sone, inngrepsfri sone 1, inngrepsfri sone 2).

Om godkjenning av konsekvensutgreiinga

Alternativa om å byggje kabel i staden for luftlinje på heile eller delar av strekninga må sjølvsagt ut​grei​iast meir dersom dei skal realiserast. Statnett er ikkje bedt om anna enn å skildre kablingalterna​tiva ”generelt” i denne omgangen. Når det gjeld luftlinjealternativet, som er den omsøkte løysinga, ber DN om at merknadene våre blir vektlagde i det vidare arbeidet med saka. Ut over dette har vi ikkje inn​vendingar til at utgreiingane blir godkjente som grunnlag for avgjerda om konsesjon. 

Vurdering av konsesjonssøknaden

DN vil først slå fast at det er eit heilt uvanleg konfliktfylt tiltak som er omsøkt. Den planlagde kraft​linja vil, same kva traséval ein kjem fram til, omfatte nye og store inngrep langs delstrekningar som er utan slike inngrep i dag, og som inngår i det unike og verds​kjente landskapet på det norske vestlandet. Den europeiske landskapskonvensjonen (ratifisert av Noreg  2001) framhever landskapet sin viktige rolle for miljøet, men òg for folk sin trivnad, kultur og identitet. 

Behovet for linja har samanheng med kor ein vel å lokalisere framtidig energiproduksjon og må vurde​rast i eit svært langsiktig perspektiv.

Miljømessig vil det heilt klart vere ein stor fordel om ein kan leggje sjøkabel i staden for luftleidning på heile strekninga frå Ørskog til Fardal. Kombinasjonar av sjø- og jordkabel på lengre delstrekningar vil også kunne redusere ulempene av tiltaket for landskapet, særleg der alternativet er luftlinje med fleire fjordkryssingar. DN registrerer at kablingsalternativa på grunn av kostnadene blir vurdert å gjere prosjektet ulønsamt for kraftsystemet. Vi meiner likevel ein må vurdere kva ein i staden kan klare å ta vare på av landskapsverdiar på delar av traséen, før ein avskriv kabel som alternativ.

Dersom linja skal byggjast, har DN følgjande råd om val av traséalternativ:

Generelt

DN tilrår at ein tar omsyn til dei områda der landskapet gjennom nasjonale og internasjonale prosessar er definert som særskilt verdfullt. Det vil seie at ein bør leggje linja utanom influensområdet for verds​arvområdet kring Geirangerfjorden, og utanom det føreslåtte Ålfotbreen landskapsvernområde.

I store delar av traséen har ein høve til å leggje linja inntil eksisterande kraftlinjer. Konse​kvens​utgrei​inga framhever fleire stader at landskapstilpassinga blir vanskeleg i slike tilfelle: den nye linja vil for​sterke inntrykket av dei eksisterande linjene, og ein får totalt sett langt breiare kraft​linje​gater på desse stadene. DN tilrår likevel å samle inngrep så mykje som mogleg, framfor å opne nye område for denne typen inngrep.

Fleire delstrekningar er lite problematiske ut frå omsynet til nasjonale miljømål.

Seksjon 1: Ørskog-Leivdal

Den totale lengda på traséen blir anten ca. 90 km (H1) eller 92-99 km (H2).

Statnett har prioritert H1 (det vestlege alternativet) på grunn av det er vurdert som ei systemmessig betre løysing enn H2. 

Ut frå miljøomsyn blir H2 i stor grad vurdert som betre enn H1. Det er store miljøkonfliktar knytt til H1. Linja går på vestsida av Hjørundfjorden over ein 10 kilometer lang strek​ning der ho blir lett syn​leg. Traséen vil innebere totalt fire fjordkryssingar og medføre uheldige konsekvensar for fleire større og mindre landskapsområde. I tillegg framhever konsekvensutgreiinga stor konflikt med biologisk mangfald. Strekninga Åmsnipa-Movatnet blir framheva særskilt. Konflikten er særleg knytt til kolli​sjonsrisiko. Strekninga er hekkeområde for fleire raudlista fugleartar som er sårbare for kraftlinjer.

DN vil likevel tilrå H1 framfor H2, dette av omsyn til verdsarvområdet Vestnorsk fjordlandskap. 

Vi registrerer at 2.6 frå Strandadalen til Hellesylt ikkje er omsøkt på grunn av skredfare. Dersom 2.6 er uaktuell, vil H2 innebere at linja kjem tett opptil grensa for verdsarvområdet. Ho blir syn​leg frå dei ytre delane av området. Traséen går i fjellsida og ikkje i horisonten i forhold til Geirangerfjorden, og over vegetasjonen slik at det ikkje er trong for kraftgate. Jamført med linjeføringa langs Hjørund​fjorden (H1) er ho godt tilpassa terrenget. Men trass i at linja er plassert så diskret som mogleg, blir det likevel eit stort inngrep. Det er grunn til å vurdere inngrepet langt strengare enn vanleg når det er tale om innsyn frå eit område med ein særskilt internasjonal status.

To forhold var avgjerande for at områda kring Nærøyfjorden (Sogn og Fjordane) og Geirangerfjorden (Møre og Romsdal) blei innskrive på Unesco si verdsarvliste i 2005: dei pågåande geologiske prosessane, og kvalitetane knytt til opplevinga av landskapet. Noreg har eit ansvar for at det ikkje blir gjennomført tiltak som verkar inn på desse forholda (geologi, landskapsoppleving). 

Ein kan nemne at utgangspunktet for å nominere akkurat desse to fjordane var fråveret av tunge tek​niske inngrep – noko som er sjeldan i fjordlandet Noreg og som samtidig er eit absolutt krav som vert stilt til naturområde på verdsarvlista. Det vart ikkje kartfesta buffersonar for områda, m.a. fordi det ikkje var pårekna utbyggingspress, men Noreg har likevel eit ansvar for å sjå til at det blir tatt omsyn til verdiane i områda inntil sjølve verdsarvområda.

Ut frå omsynet til landskap og biologisk mangfald vil kombinasjonsalternativet 1.0-1.6-1.1 vere ei betre løysing enn 2.0 på strekninga Ørskog-Strandadalen.

Seksjon 2: Leivdal-Moskog
Den totale lengda på traséen blir 117-119 km (H1) eller 84-87 km (H2).

Statnett har prioritert H2, men tar eit førebels atterhald om omfanget av dei driftstekniske utfor​dring​ane i området omkring Ålfotbreen.

DN tilrår H1 framfor H2 fordi det vil vere særs uheldig å byggje kraftlinje gjennom brelandskapet om​kring Ålfotbreen. Traséen går gjennom det føreslåtte Ålfotbreen landskapsvernområde, med store verneverdiar knytt til landskap og naturmiljø. Området vil bli det einaste større verneområdet i Noreg på devonsk berggrunn, med svært særprega terrengformasjonar og med rike funn av fossilar. Området er verdifullt for frilufts​liv, og inneheld inngrepsfrie område som òg omfattar eit lite areal med vill​marks​prega område. H2 er i realiteten den einaste av deltraséane for heile linja som vil komme i stor konflikt med målet om å ta vare på større samanhengande inngrepsfrie område. 

Forslaget til verneforskrift som er sendt frå DN til Miljøverndepartementet, har følgjande tekst i § 2:

Føremålet med Ålfotbreen landskapsvernområde er å:

- Ta vare på eit eigenarta, vakkert og kontrastrikt naturlandskap med dei vestlegaste og mest oseanisk påverka isbreane i Noreg.

- Bevare utan større tekniske inngrep dei storslåtte og særprega devonske landskapsformene, og heile breidda av naturtypar i overgangen frå høgfjell og bre til elver og vatn, skogkledde dalar og fjordlier med varmekjær lauvskog.

- Ta vare på det biologiske mangfaldet og kulturlandskap som finst i området.


Allmenta skal ha høve til naturoppleving gjennom utøving av tradisjonelt og enkelt friluftsliv med liten grad av teknisk tilrettelegging.

Konsekvensutgreiinga konkluderer med at kraftlinja vil medføre store negative konsekvensar for ulike tema som er viktig for verneområdet, som landskap, friluftsliv, reiseliv og turisme, og biologisk mang​fald.

DN vil i tillegg trekkje fram det vesentlege i er at linja vil splitte heile det verdfulle naturområdet i to. Det planlagde landskapsvernområdet er ikkje så stort når ein tenkjer på at det er eit fjellområde, noko som m.a. skuldast at nokre av nærområda er prega av kraftutbygging. Det er uttrykt i fleire stor​tings​meldingar dei seinare åra at tap av større, samanhengande naturområde er ei utvik​ling ein ikkje ynskjer.

For miljøet er det positivt at ein har gått vekk frå dei austre traséalternativa på seksjon 2, mellom anna eit alternativ som gikk gjennom det planlagte Naustdal-Gjendedal landskapsvernområde. Grunnen til at alternativa er tatt ut, er systemmessige vurderingar.

DN meiner det er viktig at ein vel alternativ 1.11 mellom Åskorelva og Sørdalsvatnet som del av H1, fordi denne deltraséen er vurdert som langt betre enn alternativet når det gjeld konsekvensar for land​skap og naturmiljø.

Seksjon 3: Moskog-Fardal
På strekninga Moskog-Fardal er det berre eitt hovudalternativ. Den totale lengda på traséen blir ca. 80 km.

Av omsyn til villrein og andre naturverdiar finn DN det positivt at deltrasé 1.24 ikkje er prioritert på strekninga Moskog-Stølsdalen.

Gjeldande vidare oppfølging av saka

Noreg har eit ansvar for å informere verdsarvkommisjonen sitt sekretariat i Paris dersom det blir plan​lagt tiltak som kan komme til å røre ved dei universelle verdiane i eit norsk verdsarvområde. Dette gjeld altså tiltak som kan verke negativt inn på den visuelle opplevinga av landskapet (”among the most scenically outstanding fjord areas on the planet”) omkring Geirangerfjorden. Det er viktig at dette ansvaret blir ivaretatt dersom ein går vidare med hovudalternativ 2 (H2) på strekninga Ørskog-Leivdal.

Med helsing

Yngve Svarte
Ingebrigt Stensaas

Fung. direktør
Fung. dir. Arealforvaltningsavd.

